Neuvoston asetus (ETY) N:o 1947/93, annettu 30 päivänä kesäkuuta 1993, Euroopan elin- ja työolojen kehittämissäätiön luomista koskevan asetuksen (ETY) N:o 1365/75 muuttamisesta



Virallinen lehti nro L 181 , 23/07/1993 s. 0013 - 0014

Suomenk. erityispainos Alue 5 Nide 6 s. 0075

Ruotsink. erityispainos Alue 5 Nide 6 s. 0075



NEUVOSTON ASETUS (ETY) N:o 1947/93, annettu 30 päivänä kesäkuuta 1993, Euroopan elin- ja työolojen kehittämissäätiön luomista koskevan asetuksen (ETY) N:o 1365/75 muuttamisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 235 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon tilintarkastustuomioistuimen lausunnon(3), sekä katsoo, että Euroopan yhteisöjen perustamissopimusten ja Euroopan yhteisöjen yhteisen neuvoston ja yhteisen komission perustamisesta tehdyn sopimuksen tiettyjen varainhoitoa koskevien määräysten muuttamisesta 22 päivänä heinäkuuta 1975 tehdyssä sopimuksessa on muutettu menettelyä, jolla komissiolle myönnetään Euroopan yhteisöjen yleisen talousarvion toteuttamista koskeva vastuuvapaus; sen vuoksi olisi ajankohtaistettava menettelyä, jolla asetuksella (ETY) N:o 1365/75(4) luodun Euroopan elin- ja työolojen kehittämissäätiön hallintoneuvostolle myönnetään vastuuvapaus, ottaen huomioon muutetun menettelyn sellaisena kuin se on määrättynä ETY:n perustamissopimuksen 206 b artiklassa, mainitussa 22 päivänä heinäkuuta 1975 tehdyssä sopimuksessa on korvattu kaikissa tilintarkastuslautakuntaan viittaavissa kohdissa käsite "tilintarkastuslautakunta" käsitteellä "tilintarkastustuomioistuin", Kreikan, Espanjan ja Portugalin liittymisasiakirjoissa on muutettu säätiön hallintoneuvoston kokoonpanoa, olisi huolehdittava säätiön vuosittaisen yleiskertomuksen toimittamisesta kaikille yhteisön elimille, joita asia koskee, olisi näin ollen muutettava asetusta (ETY) N:o 1365/75, ja ETY:n perustamissopimuksessa ei ole muuta tämän asetuksen antamiseen valtuuttavaa määräystä kuin 235 artikla, ON ANTANUT TÄMÄN ASETUKSEN: 1 artikla Muutetaan asetus (ETY) N:o 1365/75 seuraavasti: 1) Korvataan 6 artiklan 1 kohta seuraavasti: "1. Hallintoneuvostossa on 39 jäsentä, joista: a) 12 jäsentä edustaa jäsenvaltioiden hallituksia, b) 12 jäsentä edustaa työnantajajärjestöjä, c) 12 jäsentä edustaa työntekijäjärjestöjä, d) kolme jäsentä edustaa yhteisöä." 2) Korvataan 13 artikla seuraavasti: "13 artikla Johtajan on laadittava ja hallintoneuvoston on hyväksyttävä 31 päivään maaliskuuta mennessä vuosittainen yleiskertomus säätiön toiminnasta, taloudellisesta tilanteesta ja tulevaisuudennäkymistä ja toimitettava se Euroopan parlamentille, neuvostolle, komissiolle, talous- ja sosiaalikomitealle ja tilintarkastustuomioistuimelle." 3) Korvataan 15 artiklan 1 ja 2 kohta seuraavasti: "1. Hallintoneuvoston on toimitettava komissiolle joka vuosi viimeistään 31 päivänä maaliskuuta ennakkoarvio tuloistaan ja menoistaan. Komissio toimittaa tämän ennakkoarvion, johon sisältyy henkilöstön määrää kuvaava taulukko, Euroopan parlamentille ja neuvostolle yhdessä Euroopan yhteisöjen alustavan talousarvioesityksen kanssa. 2. Budjettivallan käyttäjä vahvistaa määrärahat, jotka ovat käytettävissä säätiön tukemiseen. Näiden määrärahojen siirtämiseen sovelletaan voimassa olevaa menettelyä määrärahojen siirtämisestä luvusta toiseen. Budjettivallan käyttäjä vahvistaa säätiön henkilöstön määrää kuvaavan taulukon." 4) Korvataan 16 artikla seuraavasti: "16 artikla 1. Säätiöön sovellettavat, varainhoitoa koskevat säännökset ja määräykset annetaan perustamissopimuksen 209 artiklan nojalla. Komission varainhoidon valvoja vastaa säätiön menoja koskevien maksusitoumusten ja maksujen valvomisesta, sekä tulojen toteamisen ja perinnän valvomisesta. 2. Joka vuosi viimeistään maaliskuun 31 päivänä hallintoneuvoston on toimitettava Euroopan parlamentille, neuvostolle, komissiolle ja tilintarkastustuomioistuimelle säätiön tulostilit, selvitys varainhoidosta ja tase kuluneelta varainhoitovuodelta. Tilintarkastustuomioistuin tarkastaa ne perustamissopimuksen 206 a artiklassa määrätyin edellytyksin. 3. Tilintarkastustuomioistuin toimittaa viimeistään marraskuun 30 päivänä vastuuvapauden myöntämisestä vastaaville viranomaisille ja komissiolle vuosikertomuksensa yhdessä säätiön tilintarkastustuomioistuimen huomautusten johdosta antamien vastausten kanssa ja huolehtii, että ne julkaistaan Euroopan yhteisöjen virallisessa lehdessä. Neuvoston määräenemmistöllä antamasta suosituksesta Euroopan parlamentti myöntää säätiön hallintoneuvostolle vastuuvapauden seuraavan vuoden huhtikuun 30 päivään mennessä perustamissopimuksen 206 b artiklassa määrätyin edellytyksin." 5) Korvataan 17 artikla seuraavasti: "17 artikla Neuvosto antaa komission ehdotuksesta ja Euroopan parlamenttia kuultuaan säätiön henkilökuntaa koskevat säännökset ja määräykset." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 30 päivänä kesäkuuta 1993. Neuvoston puolesta Puheenjohtaja S. BERGSTEIN (1) EYVL N:o C 23, 31.1.1991, s. 26 (2) EYVL N:o C 13, 20.1.1992, s. 524 (3) EYVL N:o C 152, 10.6.1991, s. 1 (4) EYVL N:o L 139, 30.5.1975, s. 1